Málagan lentokentältä keskustaan pääsee näppärästi hyppäämällä C1-paikallisjunaan. Juna-asema löytyy heti saapuvien terminaalin edestä, noin 100 metriä lentoasemalta. Matka-aika keskustaan on noin 15 minuuttia ja lippu maksaa noin 2€.
Málagan keskusta-alue on pieni, joten siellä on helppo liikkua jalkaisin. Autoja on vähän ja kävelykadut ovat miellyttäviä. Kaupungissa, etenkin ydinkeskustan ulkopuolella, voi myös liikkua pyörällä ja etenkin rantakatujen pyöräkaistoilla matka etenee sutjakkaasti. Pyöriä voi vuokrata kaupungissa useista paikoista.
Julkinen liikenne keskittyy pääasiassa linja-autoverkostoon sekä yhä kehittyvään metroon. Kaupungissa ei ole yhtenäistä lippujärjestelmää, joten matkalippu tulee ostaa tavallisesti matka- ja liikennevälinekohtaisesti. Naapurikaupunkeihin on mahdollista matkustaa kohteesta riippuen paikallisjunalla tai linja-autolla. Paikallisjunat lähtevät  Centro Alameda -asemalta lentokentän ja Torremolinoksen kautta kohti Fuengirolaa 20 minuutin välein.  Paikallisjunilla on kaksi linjaa, joista toinen kulkee Torremolinokseen, lentoasemalle ja Fuengirolaan ja toinen Aloraan. Liput ovat edullisia, ja hinta määräytyy vyöhykkeen mukaan. Liput ostetaan etukäteen joko palvelutiskiltä tai automaatista. Myös takseja löytyy kaupungista helposti, kotimaan hintoihin verraten edullisesti. Taksin voi napata lennosta.
Mikäli lähialueen kohteet ja luonto kiinnostavat, on suositeltavaa vuokrata matkalle oma auto. Voit varata auton paikan päältä tai kauttamme matkavarauksen yhteydessä.